b'\n_START_ARTICLE_\nRabelados\n_START_PARAGRAPH_\nEls Rabelados (del portugu\xc3\xa8s rebelados, "rebels") s\xc3\xb3n una comunitat religiosa concentrada principalment a l\'interior de l\'illa de Santiago de Cap Verd. Es troben entre els grups que es van revoltar contra les reformes lit\xc3\xbargiques de l\'Esgl\xc3\xa9sia Cat\xc3\xb2lica introdu\xc3\xafdes en la d\xc3\xa8cada dels 1940, a\xc3\xafllant-se aix\xc3\xad de la resta de la societat.\n_START_SECTION_\nHist\xc3\xb2ria\n_START_PARAGRAPH_\nDurant la d\xc3\xa8cada de 1940, l\'Esgl\xc3\xa9sia Cat\xc3\xb2lica va destinar diversos sacerdots a Cap Verd per substituir els sacerdots locals i introduir alteracions en les celebracions de les misses i altres costums religiosos, en particular l\'educaci\xc3\xb3 religiosa. Alguns grups de la poblaci\xc3\xb3 es van rebel\xc2\xb7lar contra aquests canvis. Coneguts en crioll capverdi\xc3\xa0 com a rabelados ("rebels"), van decidir practicar les seves tradicions anteriors en secret._NEWLINE_Els Rabelados eren ridiculitzats per la resta de la societat, denunciats i perseguits. Les autoritats van desterrar-los a altres illes, i molts altres foren arrestats._NEWLINE_For\xc3\xa7ats a format grups cohesionats per tal de sobreviure, la comunitat dels Rabelados es va refugiar a l\'interior de Santiago, en \xc3\xa0rees muntanyoses inaccessibles, principalment al voltant de municipis de Tarrafal i Santa Cruz. En aquestes condicions a\xc3\xafllades i semiclandestines, van conservar les seves tradicions religioses i culturals, aix\xc3\xad com la independ\xc3\xa8ncia respecte a la jerarquia Cat\xc3\xb2lica i els poders pol\xc3\xadtics.\n_START_SECTION_\nActualitat\n_START_PARAGRAPH_\nLa comunitat m\xc3\xa9s gran de Rabelados viu actualment a Espinho Branco. Les seves cases s\xc3\xb3n molt simples, rebutgen elements de modernitat com la r\xc3\xa0dio o els televisors, i la seva cultura t\xc3\xa9 un caire mil\xc2\xb7lenarista. Les seves activitats principals s\xc3\xb3n l\'agricultura, la pesca i l\'artesania. Les cerim\xc3\xb2nies religioses tenen lloc els dissabtes o els diumenges. En aquests dies no treballen, per\xc3\xb2 recorren grans dist\xc3\xa0ncies a peu fins a arribar als empla\xc3\xa7aments per realitzar les cerim\xc3\xb2nies._NEWLINE_El nombre de Rabelados est\xc3\xa0 minvant, a mesura que la generaci\xc3\xb3 m\xc3\xa9s gran va desapareixent. La joventut s\'ha distanciat dels ritus religiosos, i no \xc3\xa9s com\xc3\xba que practiquin els costums dels seus predecessors. El cap de la comunitat, Nh\xc3\xb4 Agostinho, va morir l\'any 2006. El l\xc3\xadder actual \xc3\xa9s Mois\xc3\xa9s Lopes Pereira, i la comunitat d\'Espinho Branco t\xc3\xa9 uns 2.000 membres._NEWLINE_En els \xc3\xbaltims temps, la comunitat s\'ha obert a la resta del m\xc3\xb3n, aix\xc3\xad com a estudis acad\xc3\xa8mics de la comunitat. L\'acad\xc3\xa8mic J\xc3\xbalio Monteiro va escriure el llibre Os rebelados da ilha de Santiago de Cabo Verde (Centro de Estudos de Cabo Verde, 1974). L\'any 2004, es va editar un CD amb cants religiosos dels Rabelados, incloent-hi temes tradicionals que rarament es troben enlloc m\xc3\xa9s: C\xc3\xa2nticos sagrados de Cabo Verde - A litania dos Rabelados (Abidjan/Quintalvideo). El pintor Mis\xc3\xa1 tamb\xc3\xa9 ha treballat en la investigaci\xc3\xb3 de la cultura i tradicions de la comunitat, tutelant alguns pintors rabelados, com Tchetcho, a participar a ARCO, la Fira Internacional d\'Art Contempor\xc3\xa0nia de MAdrid, el febrer de 2007._NEWLINE_Hist\xc3\xb2ricament, els Rabelados han estat un s\xc3\xadmbol de resist\xc3\xa8ncia i de l\'esperit d\'independ\xc3\xa8ncia de Cap Verd respecte als poders institucionals.'